Diari Oficial de la Generalitat Valenciana


Sumari del DOGV 3053, del 08-08-1997 (1997/9116)

Bases per a les convocatòries de les proves selectives per a la provisió de places de personal funcionari i laboral.
--------------------------------------------------------------------------------------------------------------------

### Dades del document

Número de DOGV
:   3053

Data del DOGV
:   08-08-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/9116


Data del document
:   30-06-1997

Organisme emissor
:   Ajuntament d'Elda

Tipus de document
:   Anunci

Descriptors 

:   * Elda
    * administració local
    * concurs administratiu

Ajuntament d'Elda. Bases per a les convocatòries de les proves selectives per a la provisió de places de personal funcionari i laboral.  
El Ple de l'Ajuntament, en sessió extraordinària del dia 25 de juny de 1997, va acordar aprovar les bases següents:  
Bases general que han de regir les convocatòries de les proves selectives per a la provisió de les places de personal funcionari i laboral, vacants en les plantilles d'aquest Ajuntament.  
Primer. Objecte  
Aquestes bases generals tenen com a objecte establir les normes per les quals s'han de regir tots els processos de selecció de personal funcionari al servei d'aquest corporació. Igualment, seran d'aplicació al personal laboral, amb les adaptacions que siguen procedents, d'acord amb la seua normativa específica. Aquestes bases regiran en tots aquells aspectes sobre els quals les bases específiques no establisquen res en contra.  
Segona. Legislació aplicable  
En allò no previst en les presents bases i en les bases específiques, regirà allò que establisquen els preceptes següents:  
- Llei 7/1985, de 2 d'abril, Reguladora de les Bases de Règim Local.  
- Reial Decret Legislatiu 781/1986, de 18 d'abril, i Llei 30/1984, de 2 d'agost, de Mesures per a la Reforma de la Funció Pública, amb les modificacions introduïdes per la Llei 23/1988.  
- Preceptes bàsics del Reial Decret 896/1991, de 7 de juny, pel qual s'estableixen les regles bàsiques i els programes mínims a què han d'ajustar-se els procediments de selecció dels funcionaris d'administració local.  
- Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana.  
- Decret 69/1986, de 2 de juny, del Consell de la Generalitat Valenciana (DOGV núm. 394, de 20 de juny de 1986) i Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'Administració de l'Estat i de Provisió de Llocs de Treball i Promoció Professional dels Funcionaris de l'Administració General de l'Estat (BOE núm. 85, de 10 d'abril de 1985).  
- Restants disposicions reglamentàries sobre la matèria.  
Tercera. Requisits dels aspirants  
1. Per a poder participar en les proves que es convoquen, a més dels requisits addicionals que per a cada plaça es determinen en les bases específiques de cada convocatòria, els aspirants hauran de reunir el següents:  
a) Tenir la nacionalitat espanyola o la de qualsevol dels estats membres de la Comunitat Europea, en els termes que estableix la Llei 17/1993, de 23 de desembre.  
b) Tenir complits els 18 anys, sense excedir de l'edat que puga establir la normativa general o la que específicament s'indique.  
c) estar en possessió de la titulació exigida, o en condicions d'obtenir-la, que per a cada una de les places es determine en les bases específiques de la convocatòria.  
d) No patir cap malaltia ni estar afectats per cap limitació física o psíquica incompatible amb l'exercici de les funcions, o que les impossibilite. Així mateix, no patir cap malaltia de les que figuren en el quadre d'exclusions mediques que cada convocatòria puga establir.  
e) No haver sigut separat, mitjançant expedient disciplinari, del servei de cap administració pública. Així mateix, no trobar-se inhabilitat per a l'exercici de funcions públiques.  
2. La titulació serà la que determinen les bases específiques de cada convocatòria i s'acreditarà mitjançant l'expedició dels títols corresponents per l'autoritat acadèmica competent. Aquesta mateixa autoritat haurà de declarar l'equivalència de títols.  
3. Tots els requisits hauran de complir-se l'últim dia del termini de presentació de sol·licituds. En aquest sentit es podran efectuar les comprovacions oportunes fins a arribar a la presa de possessió com a funcionari de carrera o fins a la firma del contracte laboral.  
4. De conformitat amb allò establit en l'article 38.3 de la Llei 13/1982, de 7 d'abril, d'Integració Social del Minusvàlid, seran admeses les persones amb minusvalideses en igualtat de condicions amb els altres aspirants.  
Quarta. Sol·licituds  
1. Participants.  
Qui vulga participar en les corresponents proves d'accés, ho haurà de sol·licitar amb els models d'instàncies que es facilitaran a les oficines municipals, i hauran d'adjuntar-hi els comprovants següents:  
a) Resguard jutificatiu d'haver pagat els drets d'examen.  
b) Si els sistema selectiu fora el de concurs ce mèrits o el de concurs oposició, els justificants dels mèrits que determinen les bases específiques.  
c) En aquells processos selectius en que hi haja prevista la superació de proves físiques, caldrà adjuntar un certificat mèdic on conste que l'aspirant es troba en condicions físiques adequades per a realitzar les proves, o bé una declaració de l'interessat en què manifeste haver-se sotmés a un examen mèdic amb aquest mateix resultat.  
La documentació que hauran d'adoptar els aspirants per a acreditar que compleixen els requisits exigits en la convocatòria i la relativa als mèrits al·legats, serà original o fotocòpia compulsada.  
Els aspirants que no puguen obtenir els impresos de sol·licitud, perquè resideixen fora de la localitat o per altres circumstàncies, hauran de presentar la sol·licitud fent-hi constar que reuneixen els requisits establits en el número 1 de la base anterior i, si escau, els de les bases específiques de cada convocatòria. Així mateix, hauran de comprometre's a jurar o prometre el que es preveu en l'article 32.c del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana i el Reial Decret 797/1979, de 5 d'abril, pel qual s'estableix la forma de jurament o promesa dels càrrecs i funcionaris públics (BOE núm. 83, de 6 d'abril).  
2. Òrgan al que s'envien.  
Les sol·licituds s'hauran de dirigir a l'alcalde president de l'Ajuntament d'Elda.  
3. Termini.  
El termini de presentació de sol·licituds serà de 20 dies naturals comptats a partir de l'endemà de la publicació de l'extracte de cada convocatòria en el Boletín Oficial del Estado. Si l'últim dia és festiu, s'ampliarà el termini al següent dia hàbil.  
4. Lloc.  
les sol·licituds es presentaran en el Registre General de l'Ajuntament, o en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú.  
5. Drets d'examen.  
L'import dels drets d'examen es fixarà en les bases específiques de cada convocatòria, i només podrà ser tornat quan l'aspirant no siga admés a les proves per falta de requisits per a participar-hi.  
6. Pagament.  
El pagament d'aquests drets es farà mitjançant ingrés en el compte bancari que, en cada cas, s'establisca. El pagament es podrà fer directament o per gir postal o telegràfic, dirigit a aquest Ajuntament, on s'indicarà clarament la convocatòria a què s'aspira.  
7. Minusvalideses.  
Els aspirants amb minusvalideses hauran de fer constar en la sol·licitud quines adaptacions necessiten, amb la finalitat d'adequar el temps i els mitjans necessaris que els garantisquen la igualtat d'oportunitats amb la resta de participants.  
Cinquena. Admissió d'aspirants  
Un vegada finalitzat el termini de presentació d'instàncies, l'alcalde president dictarà una resolució en el termini màxim d'un mes, en què declararà aprovades les llistes provisionals d'aspirants admesos i exclosos.  
En aquest resolució, que es publicarà en el Butlletí Oficial de la Província i al tauler d'anuncis de l'Ajuntament, constarà el nom i cognoms dels aspirants admesos i exclosos i, en aquest cas, el motiu de la no-admissió. Contra aquesta resolució es podrà interposar una reclamació en el termini de 10 dies hàbils. Si es presenten reclamacions, seran acceptades o rebutjades en la resolució per la qual s'aprove la llista definitiva, que es publicarà de la mateixa forma que la llista provisional. En cas de no existir cap reclamació, les llistes provisionals esdevindran automàticament definitives.  
En el mateix acte administratiu en què s'aproven les llistes definitives s'indicarà, a més, el lloc, data i hora del començament de les proves selectives, l'ordre d'actuació dels aspirants, prèviament determinat mitjançant sorteig, la composició del tribunal i la data de constitució d'aquest per al començament del primer exercici, en cas d'oposició, o per a valorar els mèrits quan el sistema selectiu siga el concurs o concurs oposició.  
Tot això, sense perjudici del que es disposa en l'article 71 de la Llei de Règim Jurídic de les Administracions Públiques i del Procediment Administratiu Comú, en allò referent a l'esmena de deficiències.  
Sisena. Tribunal qualificador  
1. Composició  
- President: el de la corporació o membre d'aquesta en qui delegue.  
- Secretari: el de la corporació o un funcionari d'aquesta en qui delegue.  
- Vocals:  
· Cinc membres de la corporació.  
· Un representant de la Generalitat Valenciana.  
· Un representant del professorat oficial.  
· El funcionari que ocupe la direcció del respectiu servei dins de l'especialitat, i si no es possible, un tècnic superior designat per la Direcció de Personal.  
· Tres funcionaris de carrera, o laborals quan es tracte de treballadors contractats en règim laboral, designats a proposta de les seccions sindicals implantades en aquest Ajuntament.  
La designació dels membres del tribunal inclourà la dels suplents respectius.  
2. Els membres dels tribunals, a excepció del president i els representants polítics municipals, hauran de posseir una titulació igual o superior a la requerida per als llocs de treball que s'hagen de proveir.  
3. El tribunal podrà disposar la incorporació als seus treballs d'assessors especialistes quan les característiques o la dificultat de la prova ho requerisca, que col·laboraran amb el tribunal amb veu però sense vot.  
4. Abstenció i recusació.  
Quan concórreguen en els membres del tribunal alguna de les circumstàncies previstes en l'article 28 de la Llei de Règim Jurídic de les Administracions Públiques i del Procediment Administratiu Comú, aquests s'abstindran d'intervenir i notificaran aquesta circumstància a la Direcció de Personal; així mateix, els aspirants podran recusar-los en la forma prevista en l'article 29 de l'esmentada llei.  
No podran formar part dels tribunals els qui, en els cinc anys anteriors a la publicació de cada convocatòria, hagueren realitzat tasques de preparació d'aspirants a proves selectives d'accés a l'administració pública.  
5. Constitució i actuació.  
5.1 Els tribunals no podran constituir-se ni actuar sense l'assistència de més de la meitat dels integrants, titulars o suplents, indistintament. Així mateix, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen el degut ordre en aquestes en tot allò no previst en aquestes bases i per a l'adequada interpretació de les bases generals i específiques de cada convocatòria.  
5.2 Tots els membres del tribunal tindran veu i vot. En cada sessió del tribunal podran participar els membres titulars, i si estan absents, els suplents; ara bé, no podran substituir-se entre si en la mateixa sessió. Si una vegada constituït el tribunal i iniciada la sessió, se n'absenta el president, aquest designarà d'entre els vocals concurrents el que el substituirà durant l'absència.  
5.3 De cada sessió, el secretari estendrà una acta, on es faran constar les qualificacions dels exercicis, l'avaluació individualitzada dels mèrits de cada aspirant en cas de concurs, i les incidències i les votacions que es produïsquen.  
Les acte numerades i rubricades constituiran l'expedient que reflectirà el procés selectiu dut a terme.  
5.4 Si els membres de tribunal qualificador, una vegada iniciades les proves, cessen en els càrrecs en virtut dels quals van ser designats, continuaran exercint les funcions corresponents en els tribunals fins que acabe totalment el procediment selectiu de què es tracte. Si per qualsevol motiu els presidents, els secretaris dels tribunals o els suplents necessaris, amb independència de les responsabilitats en què incórreguen, no volen o no poden continuar sent membres del tribunal, impedint la continuació reglamentària del procediment selectiu per falta de titulars o de suplents necessaris, es consideraran vàlides les actuacions anteriors i després dels tràmits reglamentaris corresponents, es designaran els substituts dels que han cessat i, posteriorment, es continuaran realitzant les actuacions que falten fins a l'acabament de l'esmentat procés selectiu.  
5.5 Contra les actuacions dels tribunals es pot recórrer davant l'Alcaldia Presidència, mitjançant un recurs ordinari, en el termini d'un mes a comptar des que aquelles es van fer públiques, de conformitat amb l'article 114 de la Llei de Règim Jurídic de les Administracions Públiques i del Procediment Administratiu Comú.  
Per a la resolució del recurs, l'Alcaldia Presidència sol·licitarà un informe del tribunal actuant que, si escau, es tornarà a constituir amb aquesta finalitat, d'acord amb el que estableixen aquestes bases.  
6. Indemnitzacions per raó del servei.  
Els membres del tribunal i els possibles assessors tècnics, percebran les indemnitzacions que per raó del servei s'estableixen en el Decret 24/1997, d'11 de febrer, del Govern Valencià, així com les disposicions que hi siguen aplicables en el moment de l'aprovació de les bases específiques de cada convocatòria.  
Setena. Començament i desenvolupament de les proves  
1. Les proves no podran començar fins que hagen transcorregut almenys 15 dies hàbils des de la publicació de la data, hora i lloc del començament de primer exercici a què es refereix el paràgraf següent.  
En aquest sentit, la data, hora i lloc del començament del primer exercici, l'ordre d'actuació dels aspirants, prèviament determinat per sorteig, junt amb les llistes d'aspirants admesos i exclosos definitivament, la composició del tribunal i la data de constitució, si s'escau, per a la valoració dels mèrits quan el procediment siga el concurs o concurs oposició, es publicaran en el Butlletí Oficial de la Província i al tauler d'anuncis d'aquest Ajuntament.  
El començament de la resta d'exercicis s'anunciarà només al tauler d'anuncis de l'Ajuntament i al local en què s'haja fet la prova precedent, amb una antelació mínima de 12 hores si es tracta del mateix exercici, o de 24 si es tracta d'un de nou.  
2. Entre l'acabament d'un exercici i el començament del següent haurà de transcórrer un termini mínim de 48 hores i un màxim de 30 dies naturals.  
Es podran reduir els termini indicats en els paràgrafs anteriors si ho proposa el tribunal i accepten tots els aspirants o ho sol·liciten aquests unànimement. Això es farà constar en l'expedient.  
3. Els aspirants seran convocats en crida únic. La no-presentació a qualsevol dels exercicis en el moment de ser cridats, comporta automàticament que decaiguen els seus drets a participar en aquest exercici i en els successius i, en conseqüència, quedaran exclosos del procés selectiu, llevat de causa justificada a criteri del tribunal.  
4. El tribunal, llevat de raons que justifiquen el contrari, adoptarà les mesures oportunes per a garantir que els exercicis siguen corregits sense conéixer al identitat de l'aspirant.  
Vuitena. Sistemes selectius  
1. En les bases específiques de cada convocatòria es determinarà el sistema de selecció dels aspirants, que podrà consistir en oposició, concurs o concurs oposició.  
A) Oposició.  
S'entén per oposició el sistema basat en la realització de successives proves de selecció, tant de caràcter obligatori com voluntari, encaminades a determinar l'aptitud, la capacitat i els coneixements dels aspirants en relació amb les funcions de les places convocades, tot això, d'acord amb els continguts previstos en els article 8 i 9 del Decret 69/1986, de 2 de juny, del Consell de la Generalitat Valenciana (DOGV núm. 394, de 20 de juny de 1986).  
B) Concurs.  
És el sistema pel qual es comprova i qualifica l'aptitud dels aspirants a través de la valoració de la formació acadèmica, coneixements professionals i les experiències concretes que seran degudament acreditades.  
C) Concurs oposició.  
Es tracta del sistema selectiu que uneix els anteriors i en què es valoren, tant la preparació teòrica de l'aspirant com la seua experiència concreta, respecte de les funcions pròpies de la plaça que es proveïrà.  
2. Període de práctiques o curs selectiu.  
Les bases específiques de cada convocatòria podran establir un període de pràctiques, un curs selectiu o ambdós, com a última fase del procediment de selecció dels aspirants.  
Novena. Qualificacions  
1. Oposició  
1.1 Els exercicis obligatoris i eliminatoris que s'establisquen en les diverses bases específiques seran puntuats fins a un màxim de 10 punts. Serà necessari assolir un mínim de 5 punts per a realitzar el següent exercici.  
La qualificació per a cada exercici i aspirant es determinarà per la mesura resultant de les qualificacions atorgades per cada membre del tribunal, eliminant les puntuacions màximes i mínimes quan entre aquestes hi haja una diferència igual o superior a 4 punts.  
El resultat dels exercicis obligatoris s'obtindrà sumant les puntuacions de cada un d'aquests. Es consideraran aprovats, d'entre els aspirants que han superat les proves, aquells que hagen obtingut major puntuació, en nombre no superior al de vacants convocades. Els aprovats accediran, si s'escau, a la realització dels exercicis voluntaris.  
1.2 Si les bases específiques estableixen exercicis voluntaris i no eliminatoris, es puntuaran de 0 a 2 punts cada un, fins a un màxim de 3 punts.  
1.3 La qualificació final de l'oposició serà determinada per la suma de les puntuacions obtingudes en els exercicis obligatoris i voluntaris. Sobre la base d'aquesta es formarà la llista d'aprovats i la proposta de nomenament.  
1.4 Si en algun dels possibles exercicis orals l'aspirant deixa d'exposar algun tema o és qualificat amb 0 en algun d'ells, es considerarà que no ha superat la prova corresponent.  
1.5 En els exercicis en què siga possible i quan així ho determine el tribunal, una vegada acabats aquests, el tribunal podrà requerir de l'aspirant els aclariments que estimes oportuns.  
1.6 En cas d'empat de diversos aspirants en les puntuacions finals, el tribunal elevarà una proposta de nomenament aplicant les següents regles:  
a) En cas de concurs oposició, en favor de qui obtinga millor puntuació en la fase d'oposició.  
b) Quan es tracte només d'oposició o persistisca l'empat, s'elevarà una proposta de nomenament en favor de qui haja obtingut millor puntuació en els exercicis pràctics.  
c) Si persisteix l'empat, la proposta de nomenament s'efectuarà en favor de qui haja obtingut major puntuació en l'exercici específic.  
d) Si encara continua l'empat, es proposarà l'aspirant de més edat.  
2. Concurs.  
Els mèrits seran els que s'establisquen en les bases específiques de cada convocatòria i es valoraran conforme als barems inclosos en aquestes.  
3. Concurs oposició  
Cada una de les fases es valorarà independentment i només seran computats en la fase de concurs els mèrits d'aquells aspirants que hagen superat la fase d'oposició.  
La valoració final del concurs oposició serà la suma de la puntuació obtinguda en cada fase.  
4. Pràctiques o cursos selectius.  
4.1 Les pràctiques i el curs selectiu, o ambdós si hi concorren, seran qualificats pel mateix tribunal que actue en les fases anteriors del procediment selectiu, entre 0 i 10 punts. Només es considerarà que els han superat els aspirants que assolisquen 5 punts com a mínim.  
4.2 El tribunal qualificador podrà tenir en compte els treballs realitzats pels funcionaris nomenats en pràctiques, els informes i les propostes dels funcionaris i professors que hagen impartit els seus ensenyaments i controlat el rendiment o, si es considera oportú, fer una entrevista amb els mateixos funcionaris en pràctiques sobre la qualificació dels quals tinguen algun dubte.  
Els informes i les propostes esmentades abans, no seran vinculants per al tribunal qualificador i els funcionaris i professors que els hajen emès o els qui d'entre ells siguen citats i concórreguen a les sesions del tribunal esmentat, seran considerats, en qualsevol cas col·laboradors, i per tant sense facultats de qualificació i resolució definitives.  
4.3 Les qualificacions obtingudes en el període de pràctiques i en el curs selectiu se sumaran a les obtingudes en les anteriors fases i constituiran la qualificació final, establint l'ordre en que queden els aspirants coma funcionaris de carrera o personal laboral fix.  
4.4 Les retribucions del personal nomenat en pràctiques seran les previstes en les disposicions legals i acords municipals aplicables en el moment del nomenament.  
Deu. Publicitat de les qualificacions  
1. El mateix dia que s'adopten els acords corresponents, seran exposats al tauler d'anuncis de l'Ajuntament i del lloc en què es facen les proves, les qualificacions de cada exercici de l'oposició, les puntuacions del concurs i pràctiques o cursos selectius, així com la llista a què fa referència l'apartat 2 de la base 11.  
2. Quan es tracte del sistema de concurs o de concurs oposició, en primer lloc es realitzarà la fase d'oposició i una vegada obtingut els resultats de la dita fase el tribunal valorarà els mèrits específics de cada convocatòria.  
Onze. Llista i proposta d'aprovats del tribunal  
1. Finalitzades les proves selectives, els tribunals faran públic el lloc o llocs de realització de l'últim exercici i, en aquells altres que estime oportuns, les relacions d'aspirants aprovats, per ordre de puntuació final obtinguda, en nombre no superior al de places convocades.  
D'acord amb aquesta llista s'elevarà a l'òrgan competent, a més de l'acta de l'última sessió, la proposta de nomenament dels aspirants aprovats, o si es tracta de personal laboral, la proposta de contractació per temps indefinit, establint-se com a període de prova el que la normativa laboral haja previst per a cada una de les categories professionals.  
2. En l'acta de l'última sessió s'inclourà, si és el cas, la llista dels aspirants que, havent superat els exercicis, no hagen sigut inclosos en la llista d'aprovats, i es constituirà una borsa de treball, respectant-se en tot cas l'ordre de prelació en les puntuacions.  
Així mateix, si per qualsevol circumstància algun dels aspirants dels inicialment aprovats no és nomenat funcionari de carrera o no se n'autoritza la contractació, podran ser nomenats funcionaris de carrera o contractats per temps indefinit, per ordre de puntuació, els aspirants que integren la borsa esmentada en el paràgraf anterior.  
Dotze. Presentació de documents  
1. En el termini de 20 dies naturals, a comptar de l'endemà de la publicació de la llista d'aprovats al tauler d'anuncis de l'Ajuntament, els aspirants proposats pel tribunal presentaran els documents que acrediten els requisits exigits en les bases específiques de cada convocatòria i els següents:  
a) Fotocòpia del document nacional d'identitat, acompanyada de l'original per a compulsa.  
b) Còpia autenticada o fotocòpia compulsada de la titulació o justificant d'haver-ne pagat els drets d'expedició, sense perjudici de la posterior presentació.  
c) Declaració jurada de no haver sigut separat mitjançant expedient disciplinari del servei de qualsevol administració pública, ni trobar-se incapacitat.  
d) Certificat mèdic acreditatiu de no patir cap malaltia o limitació física o psíquica que impedisca, impossibilite o siga incompatible amb l'exercici de les funcions del lloc a ocupar.  
e) Els aspirants que hagen fet valer la condició de personal amb minusvalideses, hauran de presentar un certificat de la Conselleria de Treball i Afers Socials que acredite tal condició, així com la capacitat per a exercir les tasques i funcions corresponents a les places a què s'aspira.  
2. Qui tinga la condició de funcionari públic o contractat en règim laboral per un organisme públic estarà exempt de justificar les condicions i els requisits exigits i acreditats quan obtingué el nomenament anterior; per tant, hauran de presentar únicament el certificat de tal organisme públic del que depenga, justificatiu de la condició de funcionari i que compleix les condicions i requisits assenyalats.  
No obstant això, si en la convocatòria s'exigeixen condicions o requisits que no consten en l'expedient personal, s'hauran d'acreditar en la forma abans indicada.  
3. Els mèrits específics s'acreditaran en general mitjançant una còpia autenticada, fotocòpia o compulsada o justificant d'haver pagat els drets d'expedició, sense perjudici de la presentació posterior.  
4. La falta de presentació de la documentació dins del termini establit, excepte en els casos de força major o quan de la presentació dels documents es desprenga el no compliment dels requisits de la convocatòria o supòsits de falsedat en la declaració, donarà lloc a la invalidesa de les actuacions de l'aspirant. En aquest sentit, comportarà la nul·litat subsegüent dels actes del tribunal en relació amb l'aspirant i la impossibilitat d'efectuar el nomenament d'aquest, sense perjudici d'altres responsabilitats en què haja pogut incórrer.  
En aquest cas, la proposta es considerarà feta a favor dels aspirants, ordenats d'acord amb la puntuació obtinguda, que havent superat la totalitat de les proves selectives tinguen cabuda en el nombre de places convocades, com a conseqüència de l'esmentada anul·lació. Tot això, de conformitat amb allò establit en la base 11.  
Tretze. Nomenaments  
1. Presentada la documentació pels interessats i sent aquesta conforme, l'òrgan municipal competent efectuarà el nomenament com a funcionari de carrera o autoritzarà la contractació en règim laboral dels aspirants proposats pel tribunal.  
2. Quan les bases específiques de la convocatòria hagen establit un període de pràctiques, un curs selectiu, o ambdós, els aspirants proposats pel tribunal seran nomenats funcionaris en pràctiques. El personal laboral quedarà subjecte a la superació del període de prova. El nomenament d'aquests coma funcionaris de carrera o la contractació per temps indefinit únicament podrà fer-se una vegada superats, amb aprofitament, els períodes de pràctiques de prova i els cursos selectius que s'hagueren establit en les bases específiques. Tal com queda disposat en el punt 4 de la base novena.  
Els qui no superen el període de pràctiques decauran en tots els drets derivats d'haver aprovat les proves selectives i perdran el dret al nomenament com a funcionari de carrera, mitjançant resolució motivada de l'autoritat convocant, a proposta de l'òrgan responsable del curs.  
Els qui no superen el curs selectiu, podran incorporar-se a l'immediatament posterior, amb la puntuació assignada a l'últim dels participants. Si no el superen, perdran tots els drets.  
3. Els nomenaments seran notificats als interessats, que hauran de prendre possessió en el termini de 48 hores si viuen a la mateixa localitat o d'un mes si viuen a una localitat diferent. En el mateix termini, si escau, els interessats hauran d'exercir l'opció prevista en l'article 10 de la Llei 53/1984, de 26 de desembre, d'Incompatibilitats del Personal al Servei de les Administracions Públiques.  
Qui, sense causa justificada, no prenga possessió dins del termini assenyalat, perdrà tots els drets derivats de la superació de les proves selectives i del subsegüent nomenament conferit.  
En l'acte de la presa de possessió o en l'acte de la firma del contracte, el funcionari nomenat o el contractat laboral haurà de prestar jurament o promesa, d'acord amb allò establit en l'article 32.c del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, i en el Reial Decret 797/1979, de 5 d'abril (BOE núm. 83, de 6 d'abril de 1979), pel qual s'estableix la forma de jurament o promesa dels càrrecs i funcionaris públics.  
Catorze. Incidències  
El tribunal està facultat per a resoldre els dubtes que es presenten i prendre els acords necessaris per al bon ordre de l'oposició en tot el que no estiga previst en aquestes bases.  
Quinze. Impugnació i revocació de la convocatòria  
1. Contra l'acord d'aprovació de les bases generals i específiques de cada convocatòria, que exhaureix la via administrativa, s'hi podrà interposar un recurs contenciós administratiu en el termini de dos mesos, a comptar del dia de la publicació de l'anunci en el Boletín Oficial del Estado, davant el Tribunal Superior de Justícia de la Comunitat Valenciana, de conformitat amb el que estableix l'article 58 de la Llei Reguladora de la Jurisdicció Contenciosa Administrativa, sent necessari, abans d'aquesta interposició, comunicar per escrit a aquest Ajuntament l'esmentada decisió, en compliment del que es disposa en l'article 110, apartat 3, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. En qualsevol moment, sempre abans de la presentació de les sol·licituds pels aspirants, el Ple de l'Ajuntament podrà modificar o deixar sense efecte les convocatòries mitjançant l'adopció de l'acord corresponent, que serà publicat en la forma prevista en la base següent.  
En la resta de supòsits, per a l'anul·lació o la revisió d'ofici dels acords aprovatoris de les convocatòries, caldrà tenir en compte el que s'estableix en els article 102 i 103 de la llei de Règim Jurídic de les Administracions Públiques i del Procediment Administratiu Comú.  
Setze. Publicació  
1. L'aprovació d'aquestes bases es publicarà, íntegrament, en el Butlletí Oficial de la Província i en el Diari Oficial de la Generalitat Valenciana i regiran mentre l'Ajuntament, expressament, no les modifique o derogue.  
2. Les bases específiques de les convocatòries se sotmetran al mateix procediment de publicació. A més, d'acord amb l'article 6.2 del Reial Decret 896/1991, de 7 de juny (BOE núm. 142, de 14 de juny de 1991), haurà de publicar-se en el Boletín Oficial del Estado un anunci d'aquestes convocatòries, que contindrà:  
- Denominació de l'escala, subescala i classe per a l'ingrés en les quals es convoquen les proves selectives, corporació que les convoca, classe i nombre de places amb indicació de les que es reserven, si s'escau, a promoció interna així com a persones amb minusvalideses, data i número del butlletí o diari oficial en què s'hagen publicat les bases i la convocatòria.  
En tot el que les bases específiques no establisquen el contrari, les presents bases generals regiran les convocatòries de les proves selectives i serà suficient en aquest sentit amb la referència al número i data de la publicació en el butlletins oficials de la província i de la Generalitat Valenciana.  
3. Aquestes bases estan a disposició dels interessats a les dependències municipals. L'Ajuntament facilitarà una còpia, a petició de les persones interessades, tant d'aquestes bases com de les específiques de cada convocatòria, una vegada presentades les sol·licituds per a ser admesos a participar en les proves que es convoquen.  
Elda, 30 de juny de 1997.- L'alcalde: Juan Pascual Azorín Soriano.